- Det er flot spillet af Julian. Så kort kan det siges fra ishockeyspiller Julian Jakobsens øverste chef, direktøren for Aalborg Pirates, Lars Laursen. Han fulgte med på tv, da Danmark onsdag morgen dansk tid tog kampen op mod storholdet fra Rusland. Her var Aalborg Pirates anfører, Julian Jakobsen en det af mandskabet, der i sidste ende tabte mod Rusland 3-1. Og han var stolt af sin anførers aftryk på danskernes bedrifter ved OL. - Det er jo på alle måder dejligt, at Danmark er kommet så langt. Og vi er rigtig glade på Julians vegne, at han har haft så fin en turnering, siger Lars Laursen. Han fremhæver, at Julian Jakobsen ikke er den spiller, der har fået flest minutter på isen, men at han alligevel har vist sig direkte kampafgørende. Særligt i gårsdagens kamp mod Letland. - Det var da fedt, at han lavede et mål, selvom han ikke er i de første kæder på landsholdet, som han jo er hos os, siger han. OL-exit betyder hjemkomst til anfører Danmarks herrelandshold i ishockey har i løbet af en længere periode oparbejdet sig som et af de bedre ishockeymandskaber i Europa. Lars Laursen hæfter sig særligt ved, hvor svært det er, at kvalificere sig til OL i ishockey. - Der er kun 12 nationer, der er med til OL, og inden turneringen havde man formentlig solgt den for en kvartfinale, siger direktøren og fortsætter: - Men mere vil jo have mere, og derfor håbede vi naturligvis også, at de ville gå i en semifinale. Men med nederlaget til Rusland er der en trøstepræmie for de nordjyske pirater. - Vi ville gerne have set, de var gået videre i OL, men når det nu ikke kunne være anderledes, er vi glade for, at Julian kommer hjem. Så håber vi, han er klar til weekendens opgør, siger Lars Laursen. Håber på flere tilskuere I weekenden spiller Aalborg Pirates i den danske pokalturnering Final4, og direktøren håber på, at interessen for ishockeyen til OL smitter af på de næste par kampe i Aalborg. - Jeg håber da, det betyder flere folk på lægterne. Nu når folk har set noget rigtig god ishockey på tv, kan det da slet ikke udelukkes, de vil ind og se det live, siger Lars Laursen. Julian Jakobsen var ikke det eneste nordjyske islæt på isen i kvartfinalen mod rusland. Udover Aalborg Pirates anfører var Nicolai Meyer, der har slået sine første slagskud i Frederikshavn, endnu engang at finde på holdopstillingen til den afgørende kamp. Også Nick Olesen, som ligeledes er opvokset i Frederikshavn, blev skiftet ind på holdet, efter Nicklas Jensen pådrog sig en skade i kampen mod Letland tirsdag morgen dansk tid. Afgørende præstation fra nordjysk stjerne Det var første gang, det danske herrelandshold havde kvalificeret sig til OL i ishockey, og derfor var altså allerede en stor bedrift, at holdet kom til kvartfinalen. At det blev tilfældet, kunne Danmark blandt andet takke Julian Jakobsen og Nicolai Meyer for. De spillede en hovedrolle, da Danmark var bagud 2-1 var truet af OL-exit mod Letland. Med cirka tre minutter igen af sidste periode, bragte Julian Jakobsen Danmark tilbage på lige fod mod Letland, og det gav holdet så meget momentum, at Danmark kort tid inde i tredje periode kom foran 2-3, og den stilling holdt i resten af kampen. Efter kampen mod Letland sagde han til TV2 Nord: - Der er ikke noget større. Det er kæmpestort. Der er ikke noget, der når det her til sokkeholderne.

Referat:
Der blev fulgt med fra Gigantium, da Aalborg Pirates anfører, Julian Jakobsen, sammen med resten af det danske landshold gik på isen mod Rusland.